Tesla Model 3 klarer sig bedst i ekstrem kulde

Det er almen viden, at lithium-ion batterier og kulde ikke komplimenterer hinanden særlig godt. Men præcis hvordan og hvor meget kulden påvirker batterierne, afhænger af bilmodellen. Derfor har det finske magasin Tekniikan Maailma begivet sig ud i Laplands vinterkulde med ti elbiler.

Bilerne blev kørt i temperaturer, der lå på omkring minus 20 grader celcius og de opførte sig meget forskelligt, når batteriet nåede bunden. Alle bilerne blev kørt til batteriet var helt tømt.

– Den voldsomme kulde har en effekt, men i det udfordrende vejr var nogle af bilerne stadig i stand til at levere rigtig god rækkevidde, mens andre stoppede uventet, siger Lauri Ahtiainen, der var ansvarlig for testen.

De ti elbiler, der var med i testen var:

BMW i5 eDrive 40 M Sport

BYD Dolphin Comfort

Honda e:Ny1 Advance

Hyundai Kona Electric 65 kWh Premium

Jeep Avenger 54 kWh Summit

Kia EV9 1st Edition GT-Line AWD 6P Relax

MG 4 Luxus

Tesla Model 3 Long Range Dual Motor

Volkswagen ID.7 Pro Elegance 77 kWh

Volvo EX30 Twin Ultra

Tekniikan Maailma har endnu ikke offentliggjort resultaterne af testen i helhed, men fortæller, at Tesla Model 3 var den af testbilerne, der klarede sig bedst. Den klarede stadig mere end 300 kilometer trods den ekstreme kulde. Den fortsatte også med at køre i flere kilometer, efter at batterimåleren viste nul procent.

Anderledes dramatisk var det med Hyundai Kona, der gik i stå på en stigning med syv procent tilbage på batterimåleren. Efter en genstart kunne den køre lidt videre – men testen blev afbrudt, da batteriet nåede ned på fire procent, da bilen ikke rullede hurtigere end gangtempo.

For at give kraft til motorerne begyndte nogle af bilerne at begrænse opvarmningen i kabinen. For eksempel gjorde MG4 allerede dette ved 15 procent og Volkswagen ved ti procent.

Den fulde test med samtlige resultater offentliggøres i midten af februar.

Tesla Model 3 klarer sig bedst i ekstrem kulde