Tesla Model 3 dumper i bremsetest

Den faceliftede Tesla Model 3 får masser af roser for sit design, kabinestøj og komfort. Men når det handler om noget så basalt som at bremse i tide, bliver rosenbladene hurtigt revet af. Svenske Teknikens Värld har netop sat Teslaens nye generation på prøve i deres traditionsrige bremsetest – og her faldt Model 3 igennem med et brag.

Testen er simpel: Hvor mange meter tager det at bremse ned fra 100 km/t? Kravet for at bestå er 38 meter. Klarer bilen det ikke, får den dumpekarakter – uanset hvor digital og futuristisk den måtte være.

Tesla Model 3 Long Range brugte hele 40,6 meter på at stoppe. Det svarer til, at den stadig kører 30 km/t, mens konkurrenterne i den svenske bremsetest allerede er bremset helt ned.

“Når konkurrenterne for længst er stoppet, ruller Tesla Model 3 stadig forbi med 30 km/t,” lyder det tørt fra Teknikens Värld. For at være sikre på resultatet testede magasinet også en baghjulstrukket udgave af Model 3. Men heller ikke den kunne klare mosten: 38,99 meter blev resultatet – stadig dumpet.

Til sammenligning klarede Peugeot E-5008 sig med 36,7 meter og Volkswagen ID.7 Tourer med blot 35,7 meter – begge med fin margin til kravet.

Tesla: Vi undersøger sagen

Tesla har fået mulighed for at kommentere resultatet af den svenske bremsetest og peger på, at den tidligere generation af Model 3 klarede testen med 36,5 meter. Samtidig oplyser producenten, at man nu vil undersøge de to testbiler for at finde ud af, hvorfor bremselængderne er så markant længere end forventet.

I mellemtiden henviser Tesla til, at Model 3 netop har scoret topkarakter hos Euro NCAP i deres seneste sikkerhedstest – og fremhæver, at bilen fortsat er blandt de sikreste på vejene.

Men én ting er passiv sikkerhed i kollisioner – noget helt andet er at undgå uheldet i første omgang.

Tesla Model 3 dumper i bremsetest