TEST: Tesla Model 3 Baghjulstræk

Der findes biler, der kører længere end Tesla Model 3. Der findes også elbiler, der kan tage flere kilowatt ved lynladeren. Og ja, der findes kabiner med flere knapper, bedre materialer og mindre Elon-støj i bagagen. Men det er ikke pointen.

Pointen er, at den billigste udgave af Tesla Model 3 – den med baghjulstræk – stadig rammer et sted i elbilmarkedet, hvor konkurrenterne har ualmindeligt svært ved at følge med. Ikke på én enkelt disciplin. Men på summen af dem alle.

Rækkevidde. Forbrug. Software. Ladeplanlægning. Pris. Ydelse. Plads. Effektivitet. Og den der lidt irriterende Tesla-evne til at få det hele til at føles så let, at man næsten glemmer, hvor mange elbiler der stadig fumler med netop de grundlæggende ting.

Efter at have kørt Model Y for et par måneder siden, er forskellen også tydelig. Model Y er den fornuftige familiebil. Den høje, rummelige, lidt mere voksne Tesla. Model 3 er den lave, strammere og mere levende bil. Den føles lettere på fødderne, mere direkte i rattet og langt mere villig til at lege, når vejen begynder at sno sig. Kort sagt: Model Y er bilen, man vælger med indkøbsvognen i hånden. Model 3 er den, man vælger, når man stadig godt kan lide at køre bil.

Mere voksen – men stadig Tesla

Model 3 har aldrig været en bil, der råbte efter opmærksomhed. Den gør det heller ikke nu. Designet er glat, lavt og næsten irriterende enkelt. Ingen falske luftindtag, ingen enorme grill-elementer, ingen overstylet SUV-attitude. Bare en meget aerodynamisk sedan, der ser ud som om den er tegnet af nogen, der går mere op i luftmodstand end i parkeringsplads-drama.

Highland-opdateringen har gjort Model 3 skarpere at se på. Forlygterne er smallere, fronten mere koncentreret, og hele bilen virker mere færdigtegnet end før. Den har ikke den samme visuelle tyngde som Model Y, og det klæder den. Model 3 virker lav, bred og enkel på den gode måde.

Kabinen er stadig Tesla på godt og ondt. Der er næsten ingen fysiske knapper, alt foregår på den store midterskærm, og man skal stadig acceptere, at Tesla mener, at en bil helst skal ligne en iPad med hjul. Det kan irritere. Til gengæld er kvaliteten blevet bedre. Kabinen i den opdaterede Model 3 føles langt mere helstøbt end tidligere.

Det mærkes også i komforten. Støjniveauet er lavere, undervognen er mere voksen, og bilen føles generelt bedre skruet sammen end før. Den gamle Model 3 kunne være lidt hård og hul over dårlige veje. Den nye er stadig fast, men den er ikke længere trættende på samme måde.

Det gør Model 3 til en langt bedre langtursbil, end den var tidligere. Den lave siddeposition passer bilen godt, forsæderne er gode, og selv om bagsædet ikke har samme lette indstigning som Model Y, er pladsen rigelig for de fleste. Bagagerummet er stort, og sammen med frunken foran er der mere praktisk anvendelighed, end sedanformen afslører ved første øjekast.

En Tesla med lidt glimt i øjet

Mens Model Y har taget danskerne med storm, så halter Model 3 lidt efter. Det er synd. Model Y er godt nok nem, hurtig og effektiv, men den føles også stor. Man sidder højt, bilen vejer mere, og selv om den har masser af overskud, er den ikke ligefrem en bil, der lokker én til at tage den lange vej hjem. Det gør Model 3.

Denne billigste variant har ikke firehjulstræk, den har ikke Performance-udgavens vanvittige acceleration, og den forsøger ikke at være en elektrisk muskelbil. Men den rammer en balance, der i praksis er langt mere interessant end rå tal.

Bilen er lavere, lettere og mere direkte end Model Y. Styretøjet reagerer hurtigt, karrosseriet ligger roligt, og baghjulstrækket giver bilen en mere naturlig fornemmelse gennem sving. Den er ikke en sportsvogn, men den føles vågen. Og det er nok til, at Model 3 bliver væsentlig sjovere at køre end sin SUV-søster.

Det er især den måde, bilen skifter retning på, der gør forskellen. Model Y føles som en effektiv familiecontainer med raketmotor. Model 3 føles som en rigtig bil. Stadig digital. Stadig Tesla. Men med langt mere kontakt til vejen.

Det her er den slags elbil, der minder én om, at effektivitet og køreglæde ikke behøver være modsætninger.

Teslas største forspring

Man kan mene meget om Tesla. Og det gør mange. Men bilens software er stadig en af de klareste grunde til, at Model 3 føles mere moderne end de fleste konkurrenter.

Skærmen er hurtig, menuerne reagerer prompte, navigationen er fremragende, og ladeplanlægningen er stadig klassens referencepunkt. Man taster destinationen ind, bilen beregner ladestop, forvarmer batteriet, viser hvor længe man skal holde, og sender én videre. Det lyder banalt, men det er netop den slags banaliteter, mange andre elbiler stadig gør for besværlige.

Teslas styrke er ikke kun, at bilen har funktioner. Det er, at funktionerne hænger sammen. Navigation, batteri, forbrug, opladning og Supercharger-netværk arbejder som ét system. Det fjerner friktion. Og i en elbil er friktion gift.

Autopiloten skuffer, men …

Autopiloten håndterer adaptiv fartpilot, hastighed, vognbane m.m. og systemet fungerer okay. Dog irriterer det mig, at hastigheden ikke automatisk tilpasses skiltene; i stedet skal man deaktivere autopilot og aktivere den igen, så tilpasser den til den skiltede maksimumhastighed. Hvorfor ikke bare gøre det automatisk? Personligt synes jeg stadig, at de seneste udgaver af Volkswagen-gruppens assistentsystemer gør det bedre. Mere glidende. Mindre stressende.

Med tanke på, hvor godt Tesla normalt håndterer software – og hvor godt Full Self-Driving (Supervised) fungerer – så mistænker jeg simpelthen Tesla for at have syltet Autopiloten for at koncentrere sig om FSD.

Og apropos FSD, så går der næppe længe før Full Self-Driving (Supervised) bliver tilladt i Danmark. Det er allerede godkendt i Holland og en instans under EU stemmer i starten af maj for, om det kan godkendes på tværs af Europa. Læs om mine – gode – oplevelser med FSD-systemet i denne artikel. Det kommer i den grad til at tilføje værdi til bilen, når det godkendes.

Rækkevidde og opladning: her er Tesla stadig uhyggeligt stærk

Der er biler, der kører længere. Der er biler, der lader hurtigere. Men der er meget få elbiler, der rammer samme samlede niveau af rækkevidde, effektivitet, ladeoplevelse og pris som Tesla Model 3 Baghjulstræk. Det er her, bilen for alvor skiller sig ud.

Udgaven her har et LFP-batteri på omkring 57,5 kWh brugbar kapacitet, optik 170 kW lynladning og en rækkevidde på op til 534 kilometer. Det er stærk tal i sig selv. Men det afgørende er ikke kun batteristørrelsen. Det er, hvor langt Tesla får bilen til at køre på den strøm, den har med.

Model 3 er ekstremt effektiv. Den lave karrosseriform, den lave vægt i forhold til mange elbiler og Teslas mange års arbejde med drivlinje og software giver et forbrug, som mange højere og tungere elbiler simpelthen ikke kan matche. På vores faste testrute brugte den i gennemsnit 19,2 kWh/100km og det er et forbrug, der kun slås af væsentlig mindre biler.

I praksis betyder det, at Tesla Model 3 ofte føles som en bil, der har et større batteri, end den egentlig har. Den sluger ikke strøm på samme måde som mange SUV’er, og på langtur er det en kæmpe fordel.

Opladningen er heller ikke kun et spørgsmål om maksimal effekt. Ja, 170 kW er ikke klassens højeste tal. Hyundai Ioniq 6 og enkelte 800 volt-biler kan i de rette forhold lade hurtigere. Men Tesla vinder på helheden. Ladeplanlægningen fungerer, Supercharger-netværket er let at bruge, bilen forvarmer batteriet automatisk, og man slipper for app-cirkus, defekte standere og betalingskaos i langt de fleste tilfælde.

Når man ser på prisen, effektiviteten, rækkevidden, ladeoplevelsen og den samlede brugervenlighed, er Tesla Model 3 stadig næsten urimeligt stærk.

Ladekurve: Tesla Model 3 Baghjulstræk

Måledato: 24. marts 2026 • Temperatur: 8 °C

Gns. kW (10–80): 117 kW

Vis data (SOC og kW)

SOC (procent) | Effekt (kW)
10 | 184
19 | 165
27 | 148
35 | 135
41 | 124
47 | 111
53 | 103
58 | 94
63 | 83
67 | 76
71 | 69
75 | 63
78 | 57
81 | 52
84 | 51
86 | 46
89 | 43
91 | 40
93 | 35
95 | 30
96 | 25
97 | 20
98 | 14
99 | 8
100 | 6

Ladetidskurve: Tesla Model 3 Baghjulstræk

Måledato: 24. marts 2026 • Temperatur: 8 °C

Ladetid (10–80): 25 min

Vis data (tid og SOC)

Tid (min) | SOC (procent)
0 | 10
2 | 19
4 | 27
6 | 35
8 | 41
10 | 47
12 | 53
14 | 58
16 | 63
18 | 67
20 | 71
22 | 75
24 | 78
26 | 81
28 | 84
30 | 86
32 | 89
34 | 91
36 | 93
38 | 95
40 | 96
42 | 97
44 | 98
46 | 99
48 | 100

Det er let at leve med en Model 3

Men en god elbil handler ikke kun om, hvor langt den kan køre fra 100 til 0 procent. Den handler om, hvor lidt mental energi den kræver. Her er Model 3 stadig blandt de bedste.

Den husker dine indstillinger. Den varmer kabinen op via appen. Den planlægger opladning. Den opdaterer sig selv. Den fortæller, hvor mange ladestandere der er ledige. Den forbereder batteriet. Den gør det, man ellers ender med at sidde og nørde manuelt i andre elbiler. Og det er måske Teslas mest undervurderede kvalitet: Den gør elbilslivet almindeligt.

Der er stadig irritationer. Fraværet af en skærm foran føreren er stadig en smagssag. Parkeringssensorer og kamerabaserede løsninger har ikke altid været Teslas stolteste kapitel. Og interiøret kan stadig virke koldt, hvis man kommer fra en mere klassisk premiumbil.

Men i hverdagen fylder fordelene mere end irritationsmomenterne. Model 3 er hurtig uden drama, komfortabel uden at være svampet, effektiv uden at være kedelig og teknologisk uden at føles langsom eller forældet. Det lyder simpelt. Det er det ikke.

iNPUT mener …

Tesla Model 3 er ikke perfekt. Den minimalistiske kabine vil irritere nogle. Betjeningen er til tider for skærmfanatisk. Autopiloten er under par. Og hvis man vil have SUV-plads, høj siddeposition og maksimal familiefleksibilitet, er Model Y stadig det oplagte valg. Men Model 3 er en bedre bil at køre.

Den er lavere, lettere, skarpere og langt mere underholdende. Den føles som den Tesla, der stadig har lidt køreglæde i kroppen. Samtidig leverer den præcis det, Tesla er bedst til: lavt forbrug, stærk rækkevidde, nem opladning, fremragende software og en ladeoplevelse, der får mange konkurrenter til at virke unødigt besværlige.

Der findes elbiler, der kan slå Model 3 på enkeltpunkter. Men der findes næppe mange, der slår den på samlet værdi. Og det er derfor, den billigste Model 3 stadig er en af de vigtigste elbiler på markedet.

Se og sammenlign specifikationer på Tesla Model 3-varianter i vores sektion, Elbilguiden.

TEST: Tesla Model 3 Baghjulstræk