Elbilejere elsker deres biler og Tesla topper listen

Det lyder næsten paradoksalt. Mens elbilsmarkedet i USA har været præget af usikkerhed og faldende markedsandel efter bortfaldet af statstilskud, viser en ny stor undersøgelse fra JD Power, at elbilejere er mere begejstrede end nogensinde før.

Tilfredsheden er den højeste siden målingerne begyndte i 2021. Og næsten alle – hele 96 procent – svarer, at de vil købe eller lease en elbil igen næste gang.

– Forbedringer inden for batteriteknologi, ladeinfrastruktur og bilernes samlede ydeevne har løftet kundetilfredsheden til det højeste niveau nogensinde. Langt de fleste nuværende elbilejere vil vælge el igen – uanset om der er tilskud eller ej, siger Brent Gruber fra JD Power.

Tesla suveræn i toppen

Når det gælder ren ejerlykke, er der især ét mærke, der trækker fra. Tesla Model 3 scorer 804 point ud af 1.000 og indtager førstepladsen samlet set. Lige efter følger Tesla Model Y med 797 point, mens BMW i4 tager tredjepladsen.

I den mere folkelige klasse løber Ford Mustang Mach-E med sejren foran Hyundai Ioniq 6 og Kia EV9. Premium-elbilerne hæver sig markant: Gennemsnittet er steget fra 756 til 786 point på bare ét år. Det er et solidt hop.

Opladning ikke længere den store skræk

En af de største årsager til fremgangen? Opladning. Tilfredsheden med offentlig opladning er steget kraftigt. Flere ladestandere, bedre dækning og åbningen af Teslas Supercharger-netværk for andre mærker har gjort hverdagen lettere – især for ejere i volumenklassen.

Samtidig rapporterer ejerne om færre kvalitetsproblemer. Mindre knirken i kabinen. Færre fejl i førerassistentsystemer. Mindre støj. Bilerne føles simpelthen mere gennemarbejdede.

El slår hybrid – igen

Undersøgelsen viser også, at rene elbiler scorer markant højere end plug-in hybrider, især når det gælder ejeromkostninger. Elbiler slipper for service og sliddele fra en forbrændingsmotor – og det kan mærkes i pengepungen.

Det samlede billede er svært at misforstå: Markedet kan svinge. Politikken kan ændre sig. Men ejerne? De er mere tilfredse end nogensinde.

Elbilejere elsker deres biler og Tesla topper listen